Fir-rigward tal-interess ta’ uffiċjal jew ex uffiċjal li jaġixxi għall-annullament ta’ rapport ta’ evoluzzjoni tal-karriera li jikkonċernah, fl-ewwel lok, għandu jingħad li l-imsemmi rapport jikkostitwixxi ġudizzju ta’ valur mis-superjuri ġerarkiċi tiegħu fuq il-mod li bih huwa wettaq dmirijiet li ngħatawlu u fuq il-kondotta tiegħu fis-servizz matul il-perijodu kkonċernat u li, indipendentement mill-utilità futura tiegħu, jikkostitwixxi prova bil-miktub u formali fir-rigward tal-kwalità tax-xogħol imwettaq mill-uffiċjal. Tali evalwazzjoni ma tiddeskrivix biss id-dmirijiet imwettqa matul il-perijodu kkonċernat, iżda tinvolvi wkoll evalwazzjoni tal-kwalitajiet umani li l-persuna evalwata wriet fl-eżerċizzju tal-attività professjonali tagħha. Għaldaqstant, kull uffiċjal għandu dritt li x-xogħol tiegħu jkun approvat minn evalwazzjoni magħmula b’mod ġust u ekwu. Konsegwentement, konformement mad-dritt għal protezzjoni legali effettiva, uffiċjal għandu, f’kull każ, ikollu d-dritt li jikkontesta rapport ta’ evoluzzjoni tal-karriera li jikkonċernah minħabba l-kontenut tiegħu jew għar-raġuni li ma jkunx sar skont ir-regoli stabbiliti mir-Regolamenti tal-Persunal.

It-Tribunal għas-Servizz Pubbliku ma jistax jissostitwixxi l-evalwazzjoni tiegħu għal dik tal-persuni responsabbli li jevalwaw ix-xogħol tal-persuna evalwata, peress li l-istituzzjonijiet għandhom setgħa diskrezzjonali wiesgħa sabiex jevalwaw ix-xogħol tal-uffiċjali tagħhom. Għaldaqstant, l-istħarriġ ġudizzjarju mwettaq mill-qorti tal-Unjoni fuq il-kontenut ta’ rapporti ta’ evalwazzjoni huwa limitat għall-istħarriġ tar-regolarità proċedurali, għall-eżattezza materjali tal-fatti, kif ukoll għan-nuqqas ta’ żball manifest ta’ evalwazzjoni jew ta’ abbuż ta’ poter. Għalhekk, ma huwiex l-imsemmi Tribunal li għandu jistħarreġ il-fondatezza tal-evalwazzjoni magħmula mill-amministrazzjoni dwar il-kompetenzi professjonali ta’ uffiċjal meta din tkun tinkludi deċiżjonijiet kumplessi ta’ valur li, min-natura tagħhom stess, ma jistgħux jiġu vverifikati b’mod oġġettiv.

Konsegwentement, sabiex jiġi stabbilit li l-amministrazzjoni wettqet żball manifest fl-evalwazzjoni tal-fatti li jista’ jkun tali li jiġġustifika l-annullament tad-deċiżjoni, il-provi, li għandhom jiġu prodotti mir-rikorrenti, għandhom ikunu suffiċjenti sabiex l-evalwazzjonijiet ikkunsidrati quddiem l-amministrazzjoni ma jibqgħux iktar plawżibbli. Fi kliem ieħor, il-motiv ibbażat fuq żball manifest għandu jiġi miċħud jekk, minkejja l-provi ppreżentati mir-rikorrenti, l-evalwazzjoni kkontestata tista’ xorta tiġi ammessa bħala ġustifikata u koerenti

(ara l-punti 66 u 67)

Referenza:

Il-Qorti tal-Ġustizzja: is-sentenza tal-1 ta’ Ġunju 1983, Seton vs Il-Kummissjoni,36/81, 37/81 u 218/81, EU:C:1983:152, punt 23

Il-Qorti tal-Prim’Istanza: is-sentenzi tat-12 ta’ Diċmebru 1996, AIUFFASS u AKT vs Il-Kummissjoni, T‑380/94, EU:T:1996:195, punt 59 u tat-12 ta’ Frar 2008, BUPA et vs Il-Kummissjoni,T‑289/03, EU:T:2008:29, punt 221

It-Tribunal għas-Servizz Pubbliku: is-sentenzi tad-29 ta’ Settembru 2011, AJ vs Il-Kummissjoni,F‑80/10, EU:F:2011:172, punti 32 u 35 u l-ġurisprudenza ċċitata u tat-8 ta’ Ottubru 2015, FT vs AEMF, F‑39/14, EU:F:2015:117, punt 74